6 Paulo o ne a rotloetsa modirikaene e bong Timotheo jaana: “Nna o tshegeditse sekao sa mafoko a a itekanetseng a o neng wa a utlwa mo go nna ka tumelo le lorato tse di ka ga Keresete Jesu.” (2 Timotheo 1:13) Paulo o ne a kayang? Lefoko la Segerika le le ranotsweng fano go twe “sekao” tota le kaya setshwantsho sa motaki. Le fa go sa tshwantshiwa dilo tsotlhe mo setshwantshong seno, se na le methalo e e bonalang sentle mo e leng gore motho yo o nang le temogo yo o se bonang a ka kgona go se tlhaloganya. Ka tsela e e tshwanang, sekao sa boammaaruri se Paulo a neng a se ruta Timotheo le ba bangwe se ne se sa direlwa go naya karabo e e tlhomameng ya potso nngwe le nngwe e ba neng ba ka e akanya. Le fa go ntse jalo, dithuto tseno di naya kaelo e e lekaneng—fela jaaka setshwantsho se se nang le methalo e e bonalang sentle—gore batho ba ba dipelo di ikanyegang ba kgone go tlhaloganya se Jehofa a batlang ba se dira. Ke boammaaruri gore fa ba batla go itumedisa Modimo, ba ne ba tla tshwanelwa ke go nna ba tshegeditse sekao seo sa boammaaruri ka go dira se ba se ithutileng.